ועדת הכלכלה, כנסת 17, פרוטוקול מספר 81, 2006-10-23 12:30

משה כחלון: צהרים טובים, אני פותח את ישיבת ועדת הכלכלה.

משה כחלון: על סדר היום הצעה לסדר היום (דיון מהיר) – הכוונה להפסיק את שידורי הערוץ השני בלוויין של חבר הכנסת דב חנין.

משה כחלון: ועדת הכלכלה קיימה דיון בנושא הזה ב-17 ביולי.

משה כחלון: מסקנות הוועדה הונחו על שולחן הכנסת ב-19 לחודש - ואני לא רוצה להיכנס פה להשתלשלות העניינים, כי הכול מופיע בפרוטוקולים - והרשות השיבה במכתב גם לחבר הכנסת אורלב, המציע הקודם, וגם לנו.

משה כחלון: כעת חבר הכנסת דב חנין ביקש דיון מהיר בנושא.

משה כחלון: כפי שידוע, מרגע שזה עובר מנשיאות הכנסת אלינו, הוועדה מחויבת תוך שבוע לקיים את הדיון.

משה כחלון: אכן, שבוע חלף והדיון מתקיים.

משה כחלון: חבר הכנסת חנין, בבקשה, תציג את הדברים.

דב חנין: תודה רבה, אדוני.

דב חנין: אני ער לכך שהוועדה כבר קיימה דיון בעניין הזה, אבל אנחנו בכל זאת נמצאים בסיטואציה חדשה.

משה כחלון: חבר הכנסת חנין, אם הונחו מסקנות על שולחן הכנסת, זה אומר שנסגר הסיפור.

דב חנין: נסגר, אבל הוא נפתח קצת מחדש עכשיו.

דב חנין: לכן אני רוצה לנצל את ההזדמנות ולבקש מהוועדה לקבל החלטה נוספת בעניין.

דב חנין: למעשה, החל מאתמול בשעה 14:00 הסתיימו, על פי החלטת הרשות השנייה לטלוויזיה, השידורים האנלוגיים באמצעות הלוויין עמוס, וכל אותם אזרחי ישראל שהתרגלו לצפות בשידורים האנלוגיים האלה באמצעות הלוויין מאז מנועים מלצפות בשידורים האלה וצריכים למצוא לעצמם פתרון אחר.

דב חנין: למעשה, אני לא רוצה להרחיב מעבר לנדרש, אני רק אומר את הדברים העיקריים, כי הוועדה הזאת כבר דנה בנושא.

דב חנין: היום אזרחי ישראל יכולים לצפות בטלוויזיה בכמה דרכים.

דב חנין: באופן כללי, אנחנו מדברים על אפשרות לצפות בתשלום באמצעות חברות הכבלים או הלווין, שהיא אפשרות אחת, ואפשרות שנייה היא אפשרות לצפייה חופשית שלא באמצעות חברות הכבלים והלוויין, שיכולה להיעשות או באמצעים דיגיטליים או אמצעים אנלוגיים.

דב חנין: אמצעים דיגיטאליים אינם ענייננו לצורך העניין כרגע, אז אני לא אדבר עליהם.

דב חנין: אמצעים אנלוגיים מתחלקים לשני סוגים: אמצעים אנלוגיים קרקעיים, באמצעות אנטנות, או אנלוגיים דרך הלוויין, כשאז אנחנו מדברים על קליטה באמצעות צלחת או מיני צלחת.

דב חנין: אמצעים אנלוגיים קרקעיים הם מאוד מסופקים.

דב חנין: איכות השידור איננה טובה בכל אזורי הארץ.

דב חנין: יש מקומות רבים, שבהם השידור האנלוגי הקרקעי מאוד לוקה.

דב חנין: יש הרבה מאוד מקומות, במיוחד בפריפריה, שבהם הדרך היחידה לקלוט את השידור האנלוגי היא באמצעות הלוויין עמוס, שהוא לוויין ישראלי ששיגרנו אותו לחלל, בין היתר, כדי לעזור לנו בענייני תקשורת שונים.

דב חנין: ההפסקה של השידורים האנלוגיים פוגעת במספר גדול של אזרחים.

דב חנין: לפי הנתונים האחרונים, הנתונים המספריים האחרונים שיש בידיי – שהם הנתונים של הרשות השנייה, לא של מישהו אחר - מדברים על כ-35,000 בתי אב בישראל שהשתמשו נכון לשעת עריכת המחקר, ומדובר על לפני קצת יותר משנה, בקליטת השידורים באמצעים אנלוגיים לווייניים.

דב חנין: אותם 35,000 לא יכולים מאתמול בשעה 14:00 לקבל את השידורים האלה.

אפי דלמוני: זה לא נכון.

דב חנין: כן, משעה 14:00 מופיעה שם כיתובית.

אפי דלמוני: מופיעה כיתובית בשידורים האנלוגיים שהם רק חלק קטן, כ-8,000 - - -

דב חנין: אומר לך מה הנתונים שבידיי.

דב חנין: נמצא אצלי נייר שהזמנתי ממחלקת המחקר של הכנסת.

דב חנין: אני אפנה לעמוד השני מתוך חמישה עמודים, שבו כתוב כי נתוני הרשות השנייה לחודש ספטמבר 2005 הם כי 35,000 משפחות קולטות את שידורי הטלוויזיה באמצעות צלחת אנלוגית.

דב חנין: זה הנתון שמוסר מרכז המחקר של הכנסת, שהוא מבחינתי הנתון האמין שאני מתייחס אליו.

דב חנין: לכן אנחנו פוגעים פה ב-35,000 משפחות פגיעה קשה ואנחנו מונעים מהן לראות את אחת ממערכות השידור הציבורי.

דב חנין: אמנם זה שידור ציבורי פרטי, כי ערוץ 2 הוא ערוץ ציבורי שמופעל באמצעות זכיינים פרטיים, אבל עדיין זה ערוץ ציבורי, שאנחנו מעוניינים שהציבור הישראלי, גם בפריפריה, יוכל לקבל אותו ולצפות בו.

דב חנין: באים אנשי הרשות השנייה ואומרים שיש פתרונות, אבל הפתרונות שהם מציעים הם פתרונות בעייתיים.

דב חנין: הפתרון הראשון שהם מציעים זה להתקין אנטנות.

דב חנין: אפילו שמעתי שיש האומרים שאנטנה פנימית, עלותה 70 שקלים או 50 שקלים.

דב חנין: אני רוצה לכם, שמי שאיננו יודע שקליטה ביתית באמצעות אנטנה פנימית מאוד מאוד בעייתית, כי השידורים הקרקעיים לא מותאמים לאנטנות פנים ביתיות.

דב חנין: מי שבאמת רוצה לקלוט טלוויזיה באמצעים קרקעיים, צריך להתקין על גג ביתו אנטנה רצינית.

דב חנין: זאת הדרך האמיתית והריאלית לצפות בטלוויזיה, וגם זה איננו פתרון לאותם אזרחי ישראל שאתרע מזלם לחיות בפריפריה.

דב חנין: זה בוודאי איננו פתרון לתושבי הפריפריה, שאינם נהנים ברוב אזורי הפריפריה בישראל משידורים אנלוגיים קרקעיים באיכות סבירה.

דב חנין: אני חייב לומר שגם כתושב תל אביב, השידורים האנלוגיים הקרקעיים אינם טובים.

דב חנין: לכן הפתרון הזה הוא איננו פתרון.

דב חנין: באים ואומרים לנו "אפשר לרכוש ממיר".

דב חנין: אני מבין שעלותו של ממיר היא בין 300 ל-1,000 שקל ויש גם ממירים יותר מתוחכמים שעולים אולי קצת יותר.

דב חנין: ממיר כזה מאפשר באמצעות הצלחת הקיימת לקלוט שידורים דיגיטאליים.

דב חנין: לכאורה, זה פתרון נחמד, אבל למה אנשים שכבר השקיעו את מיטב כספם – 2,000, 2,500 שקל - כדי לקלוט שידור ולא רוצים להיעזר בכבלים ובלוויין, צריכים להשקיע סכום כסף?

דב חנין: דבר שמטריד אותי ומדאיג אותי במיוחד - אנחנו נמצאים באיזשהו תהליך מתמשך, שבו המגמה היא לעודד אנשים בסופו של דבר לקלוט טלוויזיה באמצעות כבלים או לווין, חברת הכבלים או חברת הלוויין.

דב חנין: זו הבעיה.

דב חנין: היום מותקף השידור האנלוגי הלוויני, מחר יצומצמו המתקנים הקרקעיים, ומחרתיים יחולו חידושים בנושא השידור הדיגיטלי.

דב חנין: בסופו של דבר, המגמה שאנחנו צריכים להתמודד איתה היא שמי שירצה לראות טלוויזיה יהיה נאלץ לבחור בין "יס" לבין "הוט".

דב חנין: זאת מגמה שלילית שאסור לקבל אותה, וצריך לבלום אותה כבר בשלב הנוכחי.

רונית תירוש: לא הבנתי את הנקודה הזאת.

רונית תירוש: הרי גם "יס" וגם "הוט" בדיגיטלי.

יצחק זיו: הוא אומר שבשלב הסופי זה מה שיקרה.

גלעד ארדן: חבר הכנסת חנין, אתה מכיר את התוכנית של האוצר של ה-DDT?

גלעד ארדן: זה סותר.

דב חנין: כן, אני מכיר.

דב חנין: אני מכיר את התוכנית של האוצר.

דב חנין: אני מודה לחברי חבר הכנסת ארדן, אני אתייחס להחלטה 4121 של הממשלה.

דב חנין: קודם כל, כותרתה של ההחלטה נהדרת - קליטה חופשית של ערוצי הטלוויזיה הבסיסיים, בדיוק אותה מטרה ערכית שאני רוצה לקדם, אלא מאי?

דב חנין: שהקליטה החופשית של ערוצי הטלוויזיה הבסיסיים היא רק באמצעים דיגיטאליים.

דב חנין: זו הקליטה שרוצים לקדם פה.

דב חנין: אני לא מתנגד שיקדמו קליטה בסיסית באמצעים דיגיטאליים.

דב חנין: אני מצטער על כך שהממשלה החליטה לסיים את הקליטה באמצעים האנלוגיים.

דב חנין: זה דבר שאני מצטער עליו.

דב חנין: חבר הכנסת זיו שנמצא פה, הגיש הבוקר הצעת חוק, שמציעה תקופת צינון של חמש שנים.

דב חנין: מדובר בתקופה שבה המחויבות לשידור האנלוגי תישמר לחמש השנים הקרובות מהיום, ולמה?

דב חנין: כי בסך הכל כולנו מבינים, גם אני, שבסופו של דבר אנשים יעברו לשידורים הדיגיטאליים.

שאול מגנזי: אז הם לא יקנו את המכשירים?

דב חנין: תאמין לי שאני יודע להשיב גם לזה.

דב חנין: אנחנו הרי יודעים שמי שהולך היום לקנות, יקנה כבר ציוד דיגיטאלי.

דב חנין: אנחנו מדברים על אותם 35,000 שקיימים היום, שאנחנו לא רוצים לפגוע בהם.

קריאה: מה יקרה איתם בעוד חמש שנים?

דוד טל: זה לא יעלה להם 280, אלא 2,800.

דב חנין: לא, בעוד חמש שנים חלק מהציוד הזה יתקלקל.

דב חנין: באופן טבעי יש בלאי לציוד.

גלעד ארדן: הם גם ימותו.

גלעד ארדן: ..

משה כחלון: זה ציוד שאנשים רכשו לעולם.

משה כחלון: הם לא רוצים להתעסק עם מנוי חודשי.

משה כחלון: הם שילמו 4,000 שקל לצלחת, אז מה יקרה איתם בעוד חמש שנים?

משה כחלון: אני מכיר שניים כאלה.

דב חנין: מבחינה זו אני לא מסתפק במה שיש בהחלטת הממשלה, אבל בכל זאת אני רוצה להפנות אתכם, את כולנו, למה שנאמר בהחלטה 4121 של הממשלה.

דב חנין: הממשלה אומרת שם - ואני מפנה לעמוד השני של ההחלטה לסעיף 2(ב) – "לסגור את מערכי הפצת שידורי הטלוויזיה האנלוגיים...

דב חנין: ביום 31 בדצמבר 2008".

דב חנין: אני אומר לפחות זה.

דב חנין: אם הממשלה החליטה 31 בדצמבר 2008, אין שום סיבה להקדים את זה ל-20 באוקטובר 2006.

שאול מגנזי: במערך הטריסטריאלי, לא הלווייני.

דב חנין: תאמינו לי שלקרוא אני יודע, תנו לי את הקרדיט הזה.

גלעד ארדן: הם מדברים על להבין.

דב חנין: גם לקרוא וגם להבין.

דב חנין: אני גדלתי בפקולטה למשפטים.

דב חנין: לימדו אותי לקרוא טקסטים וגם לנסות להבין אותם, אז את החלק הזה אני מכיר.

דב חנין: כתוב פה בצורה פשוטה ובעברית פשוטה, אפילו הפרשנות הכי תכליתית אליבא השופט ברק לא יכולה לפרש את זה אחרת.

דב חנין: "לסגור את מערכי הפצת שידורי הטלוויזיה האנלוגיים" - אלה מערכים, ולא מערך אחד – "ביום 31 בדצמבר".

דב חנין: לפי החלטת הממשלה, אתם צריכים לסגור ביום 31 בדצמבר 2008, אם לא נשנה עד אז את המצב.

דב חנין: תנו לאותו ציבור שהיום נהנה מהשידורים האלה את האפשרות להמשיך ליהנות מהשידורים האלה, ואל תחשיכו לו את המסך.

דב חנין: תודה רבה.

יצחק זיו: קודם כל, יש לי שאלה.

יצחק זיו: מה מספר בתי האב שיש להם צלחות?

יצחק זיו: האם נערך סקר?

אילת מצגר: לפי הנתונים שלנו, אנחנו מעריכים שיש כ-35,000 בתי אב.

יצחק זיו: היום או שזה היה לפני שנה?

אילת מצגר: הסקר נערך לפני כשנה, אבל מכיוון שהרבה פעמים אנחנו עוסקים במטריה הזאת, אלה לא דברים שמשתנים לעתים כל כך תכופות.

גלעד ארדן: המספר רק קטן.

אילת מצגר: ההתרחבות לכבלים וללווין נעשית יותר רחבה.

אפי דלמוני: ביצענו מחקר לצורך העניין הזה, כדי להגדיל את אחוז הצפייה בערוץ 10 באמצעות שידור אנלוגי לווייני.

אפי דלמוני: המסקנה הסופית הייתה שיש כ-8,000 בתי אב שקולטים טלוויזיה לוויינית אנגלוגית, ואני מדייק.

יצחק זיו: כלומר, ירדנו מ-35,000 בתי אב.

אפי דלמוני: בתי אב זה אומר מקלט אחד בדרך כלל.

אפי דלמוני: יותר ממקלט אחד זה נדיר.

יצחק זיו: אלך לקראתך ואומר שזה לא 8,000 אלא 10,000.

אפי דלמוני: זה יותר מדי אפילו.

יצחק זיו: אתה אומר שהממיר עולה בין 200 ל-300 שקל.

יצחק זיו: כמה יעלה לרכוש לאותם 10,000 איש ממיר חד-פעמי?

אילת מצגר: אנחנו בחנו את האפשרות הזאת.

אילת מצגר: הצגתי את זה בפניכם גם בדיון הראשון.

אילת מצגר: אני מזכירה שרצינו ללכת לדרך הזאת, אבל אין לנו סמכות חוקית לעשות את זה.

יצחק זיו: כלומר, אם אנחנו נחליט באחד השלבים, שכדי לפתור את הבעיה, אתם תרכשו עבור 10,000 בתי אב ממירים, נפתרה הבעיה.

אתי בנדלר: לא, חבר הכנסת זיו, יש צורך בתיקון חוק.

אתי בנדלר: צריכים בסיס חוקי לעניין הזה.

אתי בנדלר: בסיס חוקי הוא רק תיקון חוק, לא החלטה.

גלעד ארדן: אז אני יכול להציע לגמלאים איך לעשות את זה, יש לי פתרון.

גלעד ארדן: הם יתנו את תמיכתם בחוק התקציב בתוספת של 2 מיליון ו-700,000, ובחוק התקציב יתווסף שכל מי שאין לו ממיר, יקבל מהגמלאים, ובא לציון גואל.

דורון אבני: ההערה של חבר הכנסת ארדן היא חשובה מאוד, מכיוון שהתקציב הוא לא תקציב מדינה, אנחנו מקבלים אותו מהזכיינים המסחריים.

יצחק זיו: הנקודה שאתם מעלים כאן

יצחק זיו: היום היא שהעלות תהיה יקרה מאוד.

יצחק זיו: כמה עולה לכם להחזיק את הטריסטריאלי?

אילת מצגר: צריך להגיד שרוב האנשים שקולטים שידורים אנלוגיים, קולטים את זה בצורה הטריסטריאלית הקרקעית.

יצחק זיו: כמה עולה לכם לתחזק את זה?

אילת מצגר: אם אני לא טועה, הטריסטריאלי 2.5 מיליון שקל לשנה, והלווייני - 7.5 מיליון שקל בשנה.

יצחק זיו: כלומר, אתם תחסכו הרבה כסף, אם תרכשו את הממירים עבור אותה אוכלוסייה של 10,000 בתי אב.

רונית תירוש: קודם כל המיליון וחצי דולר שהרשות השנייה מוכנה להעביר בתנאים האלה - - -

יצחק זיו: אני מדבר על החיסכון שיהיה לכם מרכישה של ממירים.

דורון אבני: כרגע, לפי איך שהחוק היום מנוסח, הרשות לא מוסמכת לרכוש ממירים כאלה.

דורון אבני: אני שב ומזכיר, שהתקציב שלנו הוא לא תקציב ממשלתי במובן הזה שאם אוצר המדינה יחליט להקצות כספים ייחודיים, כמו שחבר הכנסת ארדן ציין, לעניין הזה, אנחנו מקבלים כל שנה תקציב מאוצר המדינה.

דורון אבני: התקציב שלנו הוא תקציב שמשלמים אותו זכיינים פרטיים, כלומר: המדינה מחילה את הסבסוד הזה על זכיינים פרטיים, לא על אוצר המדינה.

יצחק זיו: אם זה לא עובד בשום צורה ולא רואים את הפתרון, בוא נלך להחלטה שדיברה על ה-31 בדצמבר 2008, ולא חמש שנים כפי שהצעתי , שהיא החוק הכתוב.

יצחק זיו: אני נותן חלופה.

משה כחלון: האם יש למישהו החלטה מקורית?

יצחק זיו: זו החלטת ממשלה.

גלעד ארדן: כמה עולה צלחת שרכשו אותם אנשים שקולטים בצורה האנלוגית דרך לווין?

קריאה: 3,000 שקל.

יצחק זיו: למה להכניס אותם להוצאות?

יצחק זיו: הבן של הגמלאים האלה קנה להם את הצלחת, ואמר להם שאין להם יותר מה לדאוג.

יצחק זיו: למה היום להעמיס עליהם?

משה כחלון: אני לא מסכים עם ידידי המלומד חבר הכנסת חנין.

משה כחלון: אפשר לפרש את ההחלטה הזאת לכאן ולכאן, היא לא חד משמעית.

דב חנין: זה חד משמעי "ביום 31 בדצמבר 2008".

גלעד ארדן: השאלה היא האם בחוק הפרשנות "ביום" לא פרשו עד אותו יום.

משה כחלון: חבר הכנסת חנין, האם אתה יודע להגיד לי מה זה "מערכי הפצת שידורים"?

דב חנין: יש רק שניים: קרקעי ולווייני, אין אפשרות לפרשנות אחרת.

גלעד ארדן: הממשלה החליטה שהמלחמה האחרונה נועדה להחזיר את החטופים ולפרק את החיזבאללה.

גלעד ארדן: אז מה, אז החליטה הממשלה.

משה כחלון: עוד משהו שהממשלה החליטה...

אילת מצגר: אני רוצה להציג את העמדה של הרשות, ואני מקווה שאני גם אתן תשובות לכמה שאלות שעלו כאן.

אילת מצגר: קודם כל, הרשות השנייה היא רשות ציבורית שטובת הציבור עומדת לנגד עיניה.

אילת מצגר: אנחנו דאגנו מהיום הראשון של תחילת שידורי ערוץ 2, שהשידורים יופצו לכמה שיותר אזרחים במדינת ישראל.

אילת מצגר: מערך ההפצה, שאנחנו מתחזקים אותו, דואג לכך שמרבית מאוכלוסיית מדינת ישראל קולטים את השידורים של ערוץ 2, ומאמצינו נתונים גם להרחיב את היקף הציבור שיקלוט את שידורי ערוץ 10.

אילת מצגר: המטרה שלנו בהפסקת השידור הלווייני האנלוגי היא מצד אחד לשדרג את הטכנולוגיה של השידור, לספק לאותם אנשים שיעברו לשיטת שידור ספרתית שירותים נוספים.

אילת מצגר: בסוגריים אני אומר כאן, שמי שקולט שידורים באמצעים דיגיטאליים, יכול למשל לקבל כתוביות לכבדי שמיעה בצורה הרבה יותר משמעותית וזורמת בשידורים, שזאת אחת ההתחייבויות שאנחנו הטלנו על ערוץ 2 לתקופת הזיכיון הבאה ללא הוצאה כספית של הצופה.

יצחק זיו: לא, אני אומר כדי להגיע למצב הזה.

אילת מצגר: בסדר, מייד אתן תשובה גם לעניין הזה.

רונית תירוש: כואב לי וחבל לי שאתם לא רואים את הטלוויזיה החינוכית.

יצחק זיו: אין סוף לאפשרויות.

רונית תירוש: אין הרבה.

יצחק זיו: לא, יש הרבה אפשרויות, אבל בואי נתייחס לעלות הכספית החודשית.

אילת מצגר: אני מייד אגיע לעניין הזה, אבל בואו נדבר על זה בצורה מסודרת.

אילת מצגר: התהליך שאנחנו היום נמצאים בו תוכנן לפני למעלה משנה.

אילת מצגר: על מנת להניע את התהליך הזה, אנחנו ביצענו שימוע בציבור וביצענו סקר שבדק איפה ואיזו אוכלוסייה עלולה שלא לקלוט את השידורים בעקבות המהלך שלנו.

אילת מצגר: הנושא הזה נידון מספר פעמים במסגרת מועצת הרשות השנייה, שהיא מועצה ציבורית.

אילת מצגר: המועצה קיבלה החלטה.

אילת מצגר: כל הנתונים עמדו לנגד עיניה.

אילת מצגר: אנחנו ידענו שיש אוכלוסייה מסוימת שתפסיק לקלוט את השידורים, ובכל זאת ההחלטה הייתה - - -

יצחק זיו: יום לפני הדיון.

אילת מצגר: לא, ההחלטה המקורית שלנו הייתה להפסיק את השידורים בסוף חודש יולי שנה זו.

אילת מצגר: בעקבות דיון שהתקיים בוועדה הזאת, אנחנו דחינו את המהלך הזה בחודשיים וחצי, ביצענו שורה של בדיקות, על מנת לוודא האם בכל זאת אנחנו יכולים למצוא איזשהו פתרון, באמצעות פיקוח על מחירים של אותם מכשירים.

אילת מצגר: עבדנו מול משרד התעשייה והמסחר ומול משרד התקשורת בעניין הזה.

אילת מצגר: לצערנו, לא אלה ולא אלה יכולים, מוכנים או מוסמכים לפי חוק לעשות פיקוח של מחירים על סוג כזה של מכשיר, ואנחנו בוודאי לא, זה לא תחום הפעילות שלנו.

אילת מצגר: בדקנו את כל העניין הזה, כי כפי שאמרתי, טובת הציבור כן עומדת לנגד עינינו.

גלעד ארדן: למה להכניס פיקוח על מחיר המכשיר - - -

זבולון אורלב: אגב, אמרנו לתקופה מוגבלת אפילו, רק לחודשיים, שלושה חודשים - - -

אילת מצגר: מה שנמסר לנו ממשרד התעשייה, מסחר ותעשייה זה שסוג כזה של מכשור לא נמצא בכלל תחת הטיפול שלו.

אילת מצגר: משרד התקשורת שכן מטפל בסוג כזה של מכשור לא מטיל פיקוח על מחירים.

אילת מצגר: זאת האינפורמציה שאנחנו קיבלנו.

גלעד ארדן: לא נראה לי שמשרד התקשורת, שמוחזק על ידי שר חברתי של מפלגה חברתית, לא מוכן לעשות זאת.

אילת מצגר: לא על כל מוצר במדינת ישראל אפשר להטיל פיקוח מחירים.

גלעד ארדן: הוא יכול לבקש, הוא יכול להגיש בקשה להטיל פיקוח.

אילת מצגר: זה עניין אחר, זה הדיון הבא שלנו.

זבולון אורלב: יש תשתית חוקתית, שאפשר להטיל בעת הצורך פיקוח על כל מוצר במדינת ישראל.

קריאה: לא מדובר באנשים עניים, הם קנו צלחות.

משה כחלון: חבר הכנסת אורלב, מי מבטיח לך שפיקוח יוזיל את המחירים?

משה כחלון: אולי תהיה תחרות וזה יגיע ל-70 שקלים?

זבולון אורלב: איזו תחרות?

זבולון אורלב: יעשקו את האנשים האלה, איזו תחרות?

זבולון אורלב: יהיה עודף ביקוש, כי מה יקרה?

זבולון אורלב: הרי ביום שמפסיקים, עשרות אלפי אנשים עכשיו יתחילו לחפש את המכשיר.

זבולון אורלב: אתה מבין מה זה שביום אחד עשרות אלפי אנשים מחפשים?

קריאה: מה הנתון?

קריאה: 30,000 איש.

גלעד ארדן: כשלא היית, הם אמרו שמדובר ב-10,000 איש.

זבולון אורלב: שלא תהיה פה אי הבנה, אני אמרתי בפעם הקודמת שאני חושב ששידור דיגיטלי הוא שידור ראוי יותר ונכון יותר, ואני תומך בקדמה המדעית.

זבולון אורלב: יש לו שימושים, והוא יכול לשרת את האוכלוסייה טוב יותר.

זבולון אורלב: לא צריכים לקדש את השידור האנלוגי, וגם כל העולם עובר אליו, אלא מה?

זבולון אורלב: צריך שהמעבר הזה לא יהיה מעבר כלכלי, אלא שיהיה מעבר כלכלי חברתי.

זבולון אורלב: יש אוכלוסייה שצריכה עכשיו להוציא מאות שקלים על הפרשה הזאת.

זבולון אורלב: ביקשנו למצוא דרך שתטפל באותה אוכלוסייה.

זבולון אורלב: כל מדינת ישראל הגדולה שיש בה שבעה מיליון אזרחים, כל החברות וכל הממשלה, הממשלה, בואו נחפש דרך.

זבולון אורלב: הצעתי להם כמה דרכים.

זבולון אורלב: לצערי, שום דרך לא התממשה.

אילת מצגר: אנחנו בדקנו את כל הדרכים הללו.

זבולון אורלב: תביאו לפה את משרד התקשורת.

זבולון אורלב: אני רוצה להבין, למה אי אפשר להטיל פיקוח על מוצר מסוים במשך חודשיים.

לאה ורון: חבר הכנסת אורלב, יש פה נציג של משרד התקשורת.

זבולון אורלב: אני לא יודע אם הוא יועץ משפטי.

אילת מצגר: מהנתונים שיש בידינו, אין לנו דרך לקבוע מה היא סוג האוכלוסייה שנפגעת מהמהלך הזה.

אילת מצגר: לכן הטענה שזו אוכלוסיה שלא יכולה להרשות לעצמה את הטכנולוגיה היא טענה שצריך להוכיח אותה.

זבולון אורלב: חלקה של האוכלוסייה

אילת מצגר: אני לא מכירה את הנתון הזה.

יצחק זיו: בואי נאמר סתם, שאפילו מדובר ב-100 איש.

אילת מצגר: אז אני צריכה לשקול את כל השיקולים מסביב.

אילת מצגר: אני מעדיפה, במקום להמשיך ולשמר מערכת שידור שהיא ישנה ובזבזנית מבחינת העלויות שלה, שהכסף הזה ילך לדברים אחרים, לציבור.

זבולון אורלב: הסברנו לך שאנחנו בעד השינוי, אין לנו ויכוח על השינוי.

רונית תירוש: זה שינוי חקיקה, אם אתה רוצה שהמדינה תממן את עלות הרכישה.

זבולון אורלב: לא אמרתי שהמדינה תממן, אמרתי למשל פיקוח.

זבולון אורלב: המכשיר עולה 270 שקל.

רונית תירוש: פיקוח זה תקנה.

רונית תירוש: אז הוא ישלם 270 שקל.

זבולון אורלב: הצעתי עוד דבר, לעשות מכרז בין החברות, ושהחברות יתחייבו ויפרסמו שהחברה הזאת מחויבת למחיר של 270 שקל.

זבולון אורלב: גם את זה ביקשתי, וגם את זה לא עשו.

אילת מצגר: התחושה שלנו היא שכרשות ציבורית, אין לנו מקום לעשות דבר כזה.

אילת מצגר: אנחנו לא יכולים להמליץ על חברה מסחרית אחת על פני חברה מסחרית אחרת, השוק הוא חופשי.

זבולון אורלב: אין לי ויכוח עם הרשות השנייה, יש ממשלה בישראל.

אילת מצגר: הזכרתם את הנושא של הכבלים והלוויין.

אילת מצגר: אני רוצה להזכיר לכולנו, שנדרש מחיר שהוא עלות של חודש אחד התחברות לכבלים וללוויין.

אילת מצגר: 270 שקל לרכישת מכשיר, על מנת שאפשר יהיה להמשיך לקלוט את השידורים, אם מחליטים בדרך זו, לאחר שכבר הושקעו 5,000 שקל לרכישת הצלחת, אתמול, לפני חמש שנים, או אני לא יודעת מתי.

אילת מצגר: זו עלות שהיא לא כל כך גדולה, כשאנחנו מסתכלים על התמונה של ההוצאות על טלוויזיה.

זבולון אורלב: אין לי טענה אליכם.

זבולון אורלב: אני לא יודע למה משרד התקשורת פתאום נאלם.

זבולון אורלב: אני לא מבין, יש אוכלוסייה שהיא צרכנית של תקשורת, וכאילו זה לא נוגע לו.

זבולון אורלב: באמת אין לי ויכוח אתכם.

זבולון אורלב: אם אין לכם סמכות, אין לכם סמכות, אני לא מתווכח.

זבולון אורלב: אבל אנחנו יושבים פה בוועדה מול הרשות המבצעת.

זבולון אורלב: יש משרד תקשורת, יש משרד תעשייה, מסחר ותעסוקה.

רונית תירוש: אין פה נציג של המשרדים?

משה כחלון: יש פה נציג של משרד התקשורת?

משה כחלון: מה זה קשור?

משה כחלון: מה הקשר בין טלוויזיה לתקשורת?

לאה ורון: עוד אתמול כשניהלנו משא ומתן כבד מול משרד התקשורת, הודיעו לנו שהיום ישתתתף מר גולן יוסיפון, שהוא דובר משרד התקשורת.

לאה ורון: אני מבינה שהוא היה והלך.

רוברט אילטוב: האם יש איזה שהם נתונים בידי מי נמצאים הממירים האנלוגיים האלה?

רוברט אילטוב: אנחנו מדברים פה על זקנים ועל מסכנים.

רוברט אילטוב: מדובר פה על אנטנות שעולות אלפי שקלים.

רוברט אילטוב: האם יש לנו נתונים, שאנחנו באמת מדברים על מסכנים?

רוברט אילטוב: אם מדובר במסכנים, זה עניין אחד.

רוברט אילטוב: אם מדובר על אנשים שהם לא מסכנים שרצו לשדרג לעצמם את השידור ולהעשיר אותו, אני לא יודע על מה אנחנו בכלל מדברים, על ה-200 שקל של הממיר?

רוברט אילטוב: היום יש המון אנשים במעמד סוציו-אקונומי נמוך.

רוברט אילטוב: שמשלמים לכבלים 200 שקל לחודש.

רוברט אילטוב: מה אנחנו עושים עם זה?

זבולון אורלב: לא מדובר על מי שמדובר לכבלים.

רוברט אילטוב: נכון, אני משווה את זה.

רוברט אילטוב: היום יש אנשים במצב סוציו-אקונומי נמוך, שמשלמים 200 שקל לחודש, אז אני לא רואה את הבעיה פה.

רוברט אילטוב: מעבר לזה, אני גם בעד קדמה טכנולוגית.

זבולון אורלב: אין על זה ויכוח.

רוברט אילטוב: גם אם הממשלה תשלם היום כסף - ואני כרגע עוד לא בממשלה ולא יודע אם אני חלק ממנה או לא, אבל לא משנה - ונניח נשווה את זה למחשבים, עם כל הכבוד, לא מוכרים היום פנטיום 2.

רוברט אילטוב: לא מוכרים את זה וגם אין חלקים.

רוברט אילטוב: אז עכשיו נוציא כסף ונזרוק את אותו לפח?

רוברט אילטוב: אנחנו צריכים להחליט פה, האם זה כלכלי להוציא את הכסף הזה, כי עוד שנה, שנתיים בכל אופן לא יהיה שידור אנלוגי.

זבולון אורלב: בשבעה מיליון שקל שעולה להם השידור האנלוגי לשנה הם יכולים היו לפתור את כל הבעיות של האנשים האלה לפי מפתח סוציו-אקונומי.

רוברט אילטוב: אבל אין לנו נתונים.

רוברט אילטוב: אילו היה לי נתון כזה, הייתי מסכים אתך.

רוברט אילטוב: אני מעריך שאנשים ששילמו 5,00 שקל, הם לא מסכנים.

דב חנין: אני רוצה לומר עוד משפט אחד, שנוגע לכבודה של הכנסת ולכבודה של הוועדה הזאת.

דב חנין: בעקבות הצעת חברי חבר הכנסת אורלב, הוועדה הזאת קיימה דיון, הגישה המלצות, וההמלצות הונחו על שולחן הכנסת.

דב חנין: כמו שאתה אמרת בפתיחת הדברים, אלה המלצות מאוד ברורות וחדות.

דב חנין: ראוי היה שההמלצות האלה תכובדנה, ולפחות לא יתבצע מהלך חד צדדי לפני שהוועדה מתכנסת לדון שוב באותו נושא, כי שמענו שיש מגמה לעשות שינוי.

דב חנין: לכן, ראוי היה שההחלטה של ועדת הכלכלה של הכנסת תכובד.

דב חנין: יש עניין של כבוד הכנסת, יש עניין של כבוד ועדות הכנסת.

דב חנין: אנחנו לא יושבים כאן רק כדי לקבל החלטות דקלרטיביות, עם כל הכבוד.

גיל לוטן: אני גיל לוטן, נציג חלל תקשורת.

גיל לוטן: הייתי פה גם בדיון הקודם.

גיל לוטן: אני חוזר ואומר שיש לנו אינטרס כלכלי להמשך השידור האנלוגי, משום שהוא שודר על גבי לוויין עמוס, שמופעל על ידי החברה שלנו.

גיל לוטן: עם זאת, החברה שלנו קיבלה גם בעבר וגם הפעם פניות של אזרחים מהציבור, גם בעבר כשהועבר לוויין - - -

קריאה: משיקולים שלכם.

גיל לוטן: הועבר לוויין והוצפנו בפניות.

גיל לוטן: גם הפעם קיבלנו פניות.

משה כחלון: האם יש לכם גם פחות או יותר חלוקה של המשתמשים?

גיל לוטן: אני אקרא שתי דוגמאות, מפני שאומרים פה שלא מדובר באוכלוסייה חלשה.

גיל לוטן: יש פה פנייה של אדם מבני ברק, ואחרי זה אדבר גם על גמלאי.

גיל לוטן: הפנייה הועברה אלינו לאחר שהגיעה לרשות השנייה, ואני גם אקרא את התגובה של הרשות השנייה: הנידון: הפסקת שידורים אנלוגיים.

גיל לוטן: הערב הפסקתם לשדר בצורה אנלוגית.

גיל לוטן: דומני שזו הפקרות ממדרגה ראשונה, ללא כל התחשבות באנשים שאין להם כספים להתחבר ל"יס" או דומיו.

גיל לוטן: מדובר בשינוי שלישי שנעשה בשנים האחרונות, אם זה על ידי מעבר מלוויין אחד ללוויין אחר, או שינוי אחר שנעשה והצריך הוצאה כספית על ידי המשתמשים.

גיל לוטן: כעת מדובר בהוצאה כספית לא מבוטלת, וזאת גזרה שחלק מהציבור אינו יכול לעמוד בו, גם אני.

גיל לוטן: אם רצונכם לחסוך בעלויות, מדוע על גב החלשים?

גיל לוטן: דומני שמן הראוי היה שמימון השינוי יבוא על חשבונכם, ולא על חשבון מעוטי היכולת.

גיל לוטן: ראיתי את תגובת יושב ראש הרשות השנייה, שמי שיש לו צלחת, הרי שיש לו כסף גם לשינוי.

גיל לוטן: תגובה כזאת - לא משנה איך הוא מכנה אותה - לא ראיתי מימיי.

גיל לוטן: האם היא לא חושבת, שאנשים אלה התקינו צלחת כהוצאה חד-פעמית לא גדולה, וזאת כדי לחסוך הוצאה חודשית של מאות שקלים שאין להם?

גיל לוטן: דומני שכאזרח במדינה המשלם אגרת טלוויזיה, מגיע לי לראות שידורים אלמנטאריים ללא כל הוצאה נוספת.

גיל לוטן: אני תקווה שכמוני יהיו עוד שיקימו צעקה גדולה, שתביא לידי ביטול הגזרה, או לחלופין תביא אתכם לממן את השידור הנדרש כדי להמשיך לקלוט כבעבר.

גיל לוטן: התגובה שהוא קיבל היא תגובה אוטומטית: פנייתך התקבלה.

גיל לוטן: מספר הפנייה הוא 13782.

גיל לוטן: לשימת לבך, מאחר שבכוונתנו לבדוק את הנושא ולמצותו, אנו מחויבים לפנות לגורמים המשדרים, ולעתים גם להעמיק את הבירור עם גורמים נוספים.

גיל לוטן: לפיכך, עשוי הטיפול בבירור תלונתך להימשך כחודש ימים.

גיל לוטן: אנו מודים לך על פנייתך, גיורא רוזן, נציב תלונות הציבור.

גיל לוטן: זה נעשה ב-22 באוקטובר בשעה 10:15, והוא העביר את זה אלינו בשעה 22:00 באותו יום ראשון.

קריאה: מתוקף מה?

גיל לוטן: יש לנו שלושה קלסרים מלאים של פניות מהעבר.

גיל לוטן: יש לנו עכשיו קלסר שמתמלא בפניות של אותם אנשים שהכירו אותנו אז וממשיכים לפנות.

גיל לוטן: אקרא רק עוד מכתב אחד: לכבוד ערוץ 2, שלום רב.

גיל לוטן: לפני יומיים נודע לי שערוץ 2 יעבור לשידורים דיגיטאליים בלוויין.

גיל לוטן: כיום אני קולטת את השידורים דרך צלחת באנלוגי.

גיל לוטן: לפני זה הייתי קולטת את השידורים דרך אנטנה חיצונית, אבל היו לי הרבה בעיות והרבה הפרעות בקליטה, ולכן רכשתי צלחת לקליטה דרך עמוס.

גיל לוטן: אם אתם מעבירים את השידורים לדיגיטלי, זה אומר שממחר אני אשאר עם ערוץ הכנסת והערוץ הראשון, שזה אומר לראות כל היום תוכניות אקטואליה.

גיל לוטן: אני חיה מקצבת זקנה, וכרגע אין לי אפשרות להיכנס להוצאה כזאת גדולה.

גיל לוטן: טכנאי שהתקשרתי אליו רוצה 700 שקלים חדשים על ההתקנה, בגלל שכדי לקלוט גם ערוץ 1 וגם 2 צריך שילוב מיוחד.

גיל לוטן: אבקש אם אפשר לדחות את המעבר לשידור הדיגיטאלי, לפחות עד שגם ערוץ 1 יעבוד לדיגיטאלי, כך שלא יהיה ממיר כפול, מה שמייקר את ההוצאה".

גיל לוטן: יש פה עוד כהנה וכהנה מכתבים משכבות שונות של האוכלוסייה, שאינן מרובות אמצעים, אלא להפך.

שלמה קסיס: אם היום משפחה של מבוגרים, צעירים, או מישהו שמחובר לשידור האנלוגי הזה, רוצה לראות ערוץ 10, ערוץ לגיטימי, עליו להתקין בבית אנטנה דיגיטאלית, ובמקביל אנטנה אנלוגית עם ממיר דיגיטאלי, במקביל לממיר האנלוגי.

שלמה קסיס: לכן זה סותר את כל התיאוריה.

אתי בנדלר: לא הבנתי מה עולה מתוך הדברים.

אביגדור דנן: שמי שיש לו רק אנלוגי - - -

אילת מצגר: אני בתחושה שההחלטות של הוועדה הזאת כובדו.

אילת מצגר: אני אמרתי ואומר שוב, שאנחנו בדקנו את כל הדברים שהתבקשנו לבדוק.

אילת מצגר: אנחנו היינו בדיאלוג שוטף גם עם חבר הכנסת אורלב, בעקבות הדרישות שהועלו בוועדה.

אילת מצגר: קיימנו שיח אתו, ואפילו נפגשנו אתו.

אילת מצגר: ישבנו והסברנו את הנושא, התלבטנו בינינו, התייעצנו.

אילת מצגר: אני מבקשת לציין שאנחנו קיבלנו את ההחלטות.

אילת מצגר: גם אנחנו רשות ציבורית, שיש לה התחייבות כלפי הציבור.

אילת מצגר: כשאנחנו מפרסמים שבמועד מסוים אנחנו הולכים לעשות מעשה, אנחנו צריכים לעמוד בפרסום שלנו.

אילת מצגר: זה פרסום שהוצאנו שבועיים וחצי מראש, ולכם, לחברי הוועדה, ניתנה הודעה מסודרת של למעלה מחודש מראש.

אילת מצגר: ב-18 בספטמבר נשלח מכתב לחברי הוועדה וליושב ראש הוועדה הזאת, בו הודענו שהתאריך הוא 22 באוקטובר.

דב חנין: אגב, ראוי היה לשלוח לכל חברי הכנסת.

דב חנין: אני אינני חבר בוועדה הזאת, אבל קראתי את מסקנות הדיון שנעשה בוועדת הכלכלה.

משה כחלון: חבר הכנסת חנין, זה לא מקובל, חברי הוועדה צריכים לקבל את זה.

זבולון אורלב: אני מאמין שהם שלחו, אבל אני לא ראיתי את המכתב הזה.

משה כחלון: חבר הכנסת חנין, כל ועדות הכנסת מקיימות כמה סוגי דיונים: הצעה לסדר, דיון מהיר וחוקים.

משה כחלון: כשמדובר בהצעות לסדר שמגיעות לכאן, לא תמיד אנחנו יכולים לחייב את השרים או את הגורמים השונים ליישם את המסקנות שלנו.

משה כחלון: כחברי כנסת וכנבחרי ציבור, אנחנו יכולים לחשוב שצריך לעשות משהו, אבל מצד שני, זה יכול להיות גם לא ישים.

משה כחלון: אני ביקשתי ממנהלת הוועדה להביא דוגמאות.

משה כחלון: ראינו באחת הדוגמאות, ששר אמר לנו "אנחנו לא יכולים לבצע את המסקנות שלכם, משום שאין תקציב, משום שאי אפשר, משום שזה לא מסתדר".

משה כחלון: אנחנו פה בוועדות האלה לא גוף פוסק, והגופים שאנחנו עובדים מולם חייבים ליישם את המסקנות שלנו.

משה כחלון: אנחנו ממליצים ומבקשים, אבל אין לנו שום סמכות לכפות את זה, במקרים מסוימים כמובן.

משה כחלון: המקרה הזה נכנס לקטגוריה של המקרים שאין לנו סמכות.

משה כחלון: אנחנו יכולים לבקש.

משה כחלון: לכן אתה פה, חבר הכנסת אורלב פה וחבר הכנסת זיו פה.

זבולון אורלב: עכשיו מתברר שבגלל תקלה - אין פה שום כוונות, אני לא מייחס אף פעם כאלה דברים - אליי לא נשלח העתק של המכתב ששלחו לך.

לאה ורון: המכתב הופנה לחבר הכנסת אורלב.

זבולון אורלב: לא, אני חבר ועדה ולא קיבלתי.

זבולון אורלב: לכן הם אמרו לתקשורת שאני יודע מזה.

זבולון אורלב: היה איזה ויכוח.

זבולון אורלב: צלצלה אליי עיתונאית בחול המועד סוכות ואמרה לי שאני יודע.

זבולון אורלב: אמרתי שאין לי מושג.

זבולון אורלב: התקשרה אליי יושבת הראש, ושאלה למה אני אומר לתקשורת שאני לא יודע, הרי שלחו לי מכתב.

זבולון אורלב: אמרתי שאני לא יודע, לא ראיתי שום מכתב.

זבולון אורלב: עכשיו באמת מתברר שלא קיבלתי.

ניבה כובשי: ניתנו כאן שתי דוגמאות של אנשים מסכנים.

ניבה כובשי: אולי דווקא אבקש מהרשות התייחסות לגורמים שפנו אליה, באיזה אזורי אוכלוסייה הם נמצאים?

ניבה כובשי: נוכל לראות שהרוב המכריע לא מהפריפריה.

משה כחלון: האם יש לך נתונים?

משה כחלון: אני מציע שלמי שאין נתונים בדוקים, לא יפריח באוויר דברים.

ניבה כובשי: אילת, את רוצה להתייחס?

משה כחלון: אין לה נתונים.

ניבה כובשי: אני מדברת על אלה שפנו אליכם עד כה.

משה כחלון: החלשים ביותר לא יכתבו, אין להם אי-מיילים, כך שזאת לא דוגמה.

משה כחלון: הצליח היועץ המשפטי של חלל לקבל שני מכתבים.

גיל לוטן: יש גם מכתב ממעלה אדומים ומהגליל.

משה כחלון: אל תבין אותי לא נכון, זה בסדר גמור.

משה כחלון: הדוגמאות הן טובות לדיון.

משה כחלון: אני לא פוסל שום דוגמה.

זבולון אורלב: מה הם ענו על החלטת הממשלה שדיברה על דצמבר 2008?

משה כחלון: עדיין לא קיבלנו תשובה לעניין הזה.

משה כחלון: אני חושב שזה הנושא המרכזי.

אילת מצגר: מאתנו?

משה כחלון: בוודאי, זאת החלטת ממשלה.

אילת מצגר: אז כל השידור הטריסטריאלי ירד.

דורון אבני: התשובה היא שהחלטת הממשלה ניתנה בקונטקסט של מעבר לשידור קרקעי דיגיטלי, כאשר מדובר שם ברבים על מערכות שידור אנלוגיות, ומדובר בין היתר על מערכת השידור של ערוץ 1 בכלל.

דורון אבני: באמת יש כוונה של המדינה לעבור ממערך שידור טריסטריאלי קרקעי אנלוגי למערך שידור דיגיטלי.

זבולון אורלב: לא, אני מתנצל להגיד לך שלא זאת ההחלטה.

זבולון אורלב: (א) להעמיד לצורך הקמת מערכי השידור הדיגיטאליים, כאמור, את כל התשומות הנדרשות, ובכלל זה אתרי שידור וכו'.

זבולון אורלב: (ב) לסגור את מערכי הפצת שידורי הטלוויזיה האנלוגיים שבשימושם ביום 31 בדצמבר 2008.

אתי בנדלר: אבל זה לא סותר.

דורון אבני: הקונטקסט של ההחלטה צריך להיות ברור.

דורון אבני: הקונטקסט של ההחלטה הוא ההפצה הטריסטריאלית הקרקעית.

דורון אבני: היתרון שלנו שאנחנו מצויים בתוך המטריה הזאת ואנחנו חיים אותה ביומיום.

דורון אבני: אנחנו יודעים מה הקונטקסט של ההחלטות האלה.

דורון אבני: הקונטקסט של ההחלטות הוא אך ורק הפצה קרקעית.

דב חנין: לא, כתוב הפצה קרקעית, המגובה בשידור לווייני דיגיטאלי.

דב חנין: זה ההקשר.

דב חנין: לכן גם סעיף 2(ב) מתייחס לקרקעי וללווייני.

דב חנין: כמו שההחלטה כולה מדברת על קרקעי ועל לווייני כגיבוי, גם סעיף 2(ב) - - -

משה כחלון: חבר הכנסת חנין, ראשית לא חלה חובה לסיים את הדיון היום, למרות שהזמן בוער ואני מבין שאנשים ללא טלוויזיה כרגע.

משה כחלון: אנחנו לא יכולים לפטור עצמנו מדיון נוסף שיתמקד בהחלטת הממשלה.

דב חנין: לא צריך, אדוני, החלטת הממשלה כל כך ברורה.

משה כחלון: בעיני המתבונן.

משה כחלון: אנחנו נקיים דיון נוסף בהחלטת הממשלה, שתיגע בהחלטה 4121 מיום 9 באוגוסט 2005, שכן יש קשר בין הפסקת השידור הלווייני האנלוגי לבין הפצת שידורי הטלוויזיה של הערוצים 1, 2 ו-99 באופן חופשי לכלל הציבור.

משה כחלון: אני חושב שהדיון הזה הוא דיון חשוב.

משה כחלון: אני לא יודע אם הוא עקרוני, אבל לפחות ערכי.

משה כחלון: אם הממשלה מקבלת החלטה, לפני שמיישמים אותה, היא צריכה להבין מה היא רוצה ומה היא החליטה.

משה כחלון: אנחנו כמובן נזמין את כל הגורמים הרלוונטיים וגם אותך, חבר הכנסת חנין, ואת המציעים, ונקיים דיון נוסף.

משה כחלון: תודה רבה, אני נועל את הישיבה.